CELEX: 32021D1356
Language: et
Date: 2021-06-30 00:00:00
Title: Komisjoni otsus (EL) 2021/1356, 30. juuni 2021, millega lubatakse Rootsil pikendada teatavaid Euroopa Parlamendi ja nõukogu määruse (EL) 2021/267 artiklis 2 sätestatud ajavahemikke (teatavaks tehtud numbri C(2021) 4608 all) (Ainult ingliskeelne tekst on autentne)

16.8.2021   
               
               
                  ET
               
               
                  Euroopa Liidu Teataja
               
               
                  L 293/1
               
            
         KOMISJONI OTSUS (EL) 2021/1356,
         30. juuni 2021,
         millega lubatakse Rootsil pikendada teatavaid Euroopa Parlamendi ja nõukogu määruse (EL) 2021/267 artiklis 2 sätestatud ajavahemikke
         
            
               (teatavaks tehtud numbri C(2021) 4608 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. veebruari 2021. aasta määrust (EL) 2021/267, milles sätestatakse COVID-19 kriisi jätkumisega seoses ajutised erimeetmed, mis käsitlevad teatavate tunnistuste, litsentside ja lubade uuendamist või pikendamist, korraliste kontrollide ja jätkuõppe edasilükkamist teatavates transpordialaste õigusaktide valdkondades ning määruses (EL) 2020/698 osutatud teatavate ajavahemike pikendamist, (1) eriti selle artikli 2 lõiget 8,
         ning arvestades järgmist:
         
                     (1)
                  
                  
                     Määruse (EL) 2021/267 artikli 2 lõikega 1 pikendatakse tähtaegu, mis on ette nähtud kutseoskuse tunnistuse omanikele jätkuõppe läbimiseks ning mis oleksid lõppenud või lõpeksid ajavahemikul 1. septembrist 2020 kuni 30. juunini 2021. Kõnealuse määruse artikli 2 lõikega 3 pikendatakse liidu ühtlustatud koodi „95“ märke kehtivust.
                  
               
                     (2)
                  
                  
                     Määruse (EL) 2021/267 artikli 2 lõikega 5 pikendatakse Euroopa Parlamendi ja nõukogu direktiivi 2003/59/EÜ (2) II lisas osutatud juhi kutsetunnistuse kehtivust, mis oleks lõppenud või lõpeks ajavahemikul 1. septembrist 2020 kuni 30. juunini 2021.
                  
               
                     (3)
                  
                  
                     Rootsi esitas 6. mai 2021. aasta kirjas põhjendatud taotluse saada luba pikendada määruse (EL) 2021/267 artikli 2 lõigetes 1, 3 ja 5 sätestatud teatavaid ajavahemikke. Rootsi esitas 20. mai 2021. aasta kirjas lisateavet oma taotluse toetuseks.
                  
               
                     (4)
                  
                  
                     27. mai 2021. aasta kirjaga vähendas Rootsi oma põhjendatud taotluse ulatust.
                  
               
                     (5)
                  
                  
                     Põhjendatud taotlusega taotleb Rootsi esiteks luba pikendada kuue kuu võrra määruse (EL) 2021/267 artikli 2 lõikes 1 sätestatud ajavahemikku (1. september 2020 kuni 30. juuni 2021) selle sätte ja artikli 2 lõike 3 kohaldamiseks, teiseks taotleb luba pikendada kuue kuu võrra kõnealuse määruse artikli 2 lõikes 5 sätestatud ajavahemikku (1. september 2020 kuni 30. juuni 2021) ning kolmandaks taotleb luba pikendada kuue kuu võrra määruse (EL) 2021/267 artikli 2 lõigetes 1, 3 ja 5 sätestatud 10-kuulist ajavahemikku, kuigi seda kohaldatakse üksnes jätkuõppe läbimise ja seda tõendava tunnistuse väljaandmise, liidu ühtlustatud koodi „95“ märkimise ning selliste juhi kutsetunnistuste uuendamise suhtes, mille kehtivus oleks lõppenud või lõpeks ajavahemikul 1. septembrist 2020 kuni 30. juunini 2021.
                  
               
                     (6)
                  
                  
                     Rootsi esitatud teabe kohaselt on jätkuõppe läbimine ja seda tõendava tunnistuse väljaandmine, liidu ühtlustatud koodi „95“ märkimine ja juhi kutsetunnistuste uuendamine Rootsis tõenäoliselt pärast 30. juunit 2021 praktiliselt võimatu Rootsis COVID-19 leviku tõkestamiseks või piiramiseks võetud meetmete tõttu.
                  
               
                     (7)
                  
                  
                     Ühe sellise meetmena, mis Rootsi sõnul aasta lõpuni olulisel määral vähendab juhtide koolitamise suutlikkust, piiras Rootsi jätkuõppesessioonil korraga viibivate isikute arvu maksimaalselt kaheksani. Kõnealuse liikmesriigi sõnul on selle meetme tagajärjeks juhtide koolitamise ebapiisav suutlikkus, mistõttu ei ole võimalik uuendada kõiki kutseoskuse tunnistusi, mis aeguvad ajavahemikul 1. septembrist 2020 kuni 30. juunini 2021.
                  
               
                     (8)
                  
                  
                     Rootsi esitatud teabe kohaselt tuleb ajavahemikul 1. märtsist kuni 31. detsembrini 2021 uuendada peaaegu pool kõnealuses liikmesriigis kehtivatest kutseoskuse tunnistustest, see on 85 000 kutseoskuse tunnistust 190 000st. Rootsi ametiasutuste esialgse hinnangu kohaselt piirdub nende koolitussuutlikkus COVID-19 leviku piiramise meetmete tõttu ligikaudu 4 000 kuni 6 000 isikuga kuus.
                  
               
                     (9)
                  
                  
                     Rootsi on seisukohal, et isegi kui jätkuõpe toimub maksimumkiirusel ja täielikku suutlikkust rakendades, on igas kuus siiski tuhandeid juhte, kellel ei ole võimalik ettenähtud jätkuõpet läbida. Peale selle lähtuvad need hinnangud paljude koolitajate ja juhtide tõenäolisest haiguspuhkusest, sest Rootsi ei luba neil jätkuõppes osaleda, kui neil esineb COVID-19 mis tahes sümptomeid.
                  
               
                     (10)
                  
                  
                     Rootsi esitatud teabe kohaselt ei olnud vähenenud suutlikkuse tõttu 2021. aasta märtsikuus võimalik välja anda vähemalt 1 000 kutseoskustunnistust ning 2021. aasta aprillikuus vähemalt 5 000 kutseoskustunnistust. Eeldatavalt suurenevad need numbrid järgmistel kuudel veelgi, sest uuendamist vajavate kutseoskuse tunnistuste hulk kasvab järsult. Rootsi ametiasutuste hinnangute kohaselt aegub 2021. aasta juulis eeldatavasti 9 500 kutseoskustunnistust (nende hulka ei ole arvestatud kutseoskuse tunnistusi, mille kehtivust pikendati juba määruse (EL) 2020/698 või määruse (EL) 2021/267 kohaldamisega). Sellest tulenevalt leiab Rootsi, et puudub koolitussuutlikkus kõikide aeguvate kutseoskuse tunnistuste uuendamiseks.
                  
               
                     (11)
                  
                  
                     Eriti keeruline on kaubaveol kehtiva kutseoskuse tunnistusega C1-, C1+E-, C- ja C+E-kategooria juhiloaga juhtide jätkuõppe olukord. Rootsi esitatud teabe kohaselt omandasid paljud neist juhtidest õiguse kutseoskuse tunnistusele direktiivi 2003/59/EÜ artikli 4 alusel. Rootsi otsustas vastavalt direktiivi 2003/59/EÜ artikli 8 lõikele 2, et asjaomased juhid peavad pärast seitsme aasta möödumist läbima direktiivi kohase esimese jätkuõppekursuse või jätkukoolituse. Selle tulemusena oli paljude omandatud õiguse alusel saadud kutseoskustunnistuste kehtivus lõppenud ja neid uuendati 2016. aasta septembris viieks aastaks. Seetõttu lõpeb selliste kutseoskuse tunnistuste kehtivus 2021. aasta septembris.
                  
               
                     (12)
                  
                  
                     Rootsi esitatud teabe kohaselt levib kõnealuses liikmesriigis endiselt COVID-19 pandeemia kolmas laine. Lisaks on vaktsineerimine mitmes Rootsi piirkonnas edenenud oodatust aeglasemalt. 19. mail 2021 oli 40,7 % elanikkonnast saanud esimese annuse, kuid ainult 12,6 % oli saanud teise annuse. Seetõttu on selgusetu, millal on oodata olukorra leevenemist sedavõrd, et COVID-19 leviku tõkestamiseks võetud meetmed kõrvaldatakse või neid leevendatakse ning millal saab sellest tulenevalt taastada tavapärase koolitussuutlikkuse.
                  
               
                     (13)
                  
                  
                     Rootsi rahvaterviseameti (Public Health Agency) praeguse kava kohaselt leevendatakse COVID-19 leviku stabiliseerumisel ühes ja samas ruumis korraga viibida lubatud kaheksa inimese piirangut ja suurendatakse 50 inimeseni. Siiski ei ole veel teada, millal piiranguid võidakse leevendada, sest see sõltub pandeemia arengust Rootsis. Peale selle ei võimalda piirangute leevendamine siiski taastada koolitussuutlikkust, sest mitme koolitusasutuse suutlikkus on tavaliselt umbes 300 inimest.
                  
               
                     (14)
                  
                  
                     Rootsi leiab, et kutseoskuse tunnistusega juhte napib. Rootsi sõnul avaldas 49 % Rootsi veoettevõtjatest hiljutises uuringus, et neil on raskusi juhtide tööle värbamisega. Rootsis kohaldatud piirangud raskendavad uute juhtide koolitamist, mistõttu on tekkinud oht, et tekib märkimisväärne juhtide puudus, kui nende kutseoskuse tunnistusi ei saa enam pikendada.
                  
               
                     (15)
                  
                  
                     Rootsi esitatud teabe kohaselt on vaja pikendada määruse (EL) 2021/267 artikli 2 lõigetes 1, 3 ja 5 sätestatud 10-kuulist ajavahemikku, et tagada Rootsi suutlikkus teostada kogu vajalikku jätkuõpet. Rootsi on siiski seisukohal, et kõnealustes artiklites sätestatud 10-kuulist ajavahemikku ei ole vaja pikendada sellise jätkuõppe läbimisele ja seda tõendava tunnistuse väljaandmisele, liidu ühtlustatud koodi „95“ märkimisele ja juhi kutsetunnistuste uuendamisele, mille kehtivus lõpeks pikendatud ajavahemikul 1. juulist 2021 kuni 31. detsembrini 2021.
                  
               
                     (16)
                  
                  
                     Rootsi sõnul on maksimaalse lubatud ajavahemiku kuue kuu võrra pikendamist vaja taotleda väga suure mahajäämuse tõttu eespool kirjeldatud jätkuõppes. Uuendamist vajavate kutseoskuse tunnistuste hulk on tavapärasest palju suurem ning Rootsi hinnangul ei taastu tavapärane tase enne aasta lõppu. Peale selle on kõnealuse liikmesriigi sõnul sügisperioodil oodata suurt nõudlust jätkuõppe järele.
                  
               
                     (17)
                  
                  
                     Rootsi sõnul kestab kõnealune jätkuõpe 35 tundi ja enamik kutseoskuse tunnistusega juhte Rootsis otsustab selle koolituse läbida viies osas. See tähendab, et enamik juhte, kes peavad kutseoskuse tunnistuse aasta lõpuks uuendama, on juba läbinud 28 tundi koolitust ja läbimata on vaid 7 tundi. Lisaks on need Rootsi sõnul enamasti kogenud juhid, kes on suurema osa ettenähtud jätkuõppest juba läbinud. Seega ei tekita taotletud pikendused ebaproportsionaalseid riske transpordiohutusele ega varustuskindlusele.
                  
               
                     (18)
                  
                  
                     Seetõttu tuleks Rootsil lubada kuue kuu võrra pikendada määruse (EL) 2021/267 artikli 2 lõikes 1 sätestatud ajavahemikku (1. september 2020 kuni 30. juuni 2021) selle sätte ja artikli 2 lõigete 3 ja 5 kohaldamiseks.
                  
               
                     (19)
                  
                  
                     Samuti tuleks Rootsil lubada kuue kuu võrra pikendada määruse (EL) 2021/267 artikli 2 lõigetes 1, 3 ja 5 sätestatud 10-kuulist ajavahemikku, kui seda kohaldatakse üksnes jätkuõppe läbimise ja seda tõendava tunnistuse väljaandmise, liidu ühtlustatud koodi „95“ märkimise ning selliste juhi kutsetunnistuste uuendamise suhtes, mille kehtivus oleks lõppenud või lõpeks ajavahemikul 1. septembrist 2020 kuni 30. juunini 2021.
                  
               
                     (20)
                  
                  
                     Rootsi on nõustunud sellega, et käesolev otsus võetakse vastu ja tehakse teatavaks inglise keeles,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rootsil lubatakse pikendada määruse (EL) 2021/267 artikli 2 lõigetes 1, 3 ja 5 sätestatud ajavahemikke järgmiselt:
            
                        a)
                     
                     
                        kuue kuu võrra määruse (EL) 2021/267 artikli 2 lõikes 1 sätestatud ajavahemikku (1. september 2020 kuni 30. juuni 2021) kõnealuse määruse artikli 2 lõigete 1 ja 3 kohaldamiseks;
                     
                  
                        b)
                     
                     
                        kuue kuu võrra kõnealuse määruse artikli 2 lõikes 5 sätestatud ajavahemikku (1. september 2020 kuni 30. juuni 2021) ning
                     
                  
                        c)
                     
                     
                        kuue kuu võrra määruse (EL) 2021/267 artikli 2 lõigetes 1, 3 ja 5 sätestatud 10-kuulist ajavahemikku ainult jätkuõppe läbimise ja seda tõendava tunnistuse väljaandmise, liidu ühtlustatud koodi „95“ märkimise ja selliste juhi kutsetunnistuste uuendamiseks, mille kehtivus oleks lõppenud või lõpeks ajavahemikul 1. septembrist 2020 kuni 30. juunini 2021.
                     
                  
         
            Artikkel 2
            Käesolev otsus on adresseeritud Rootsi Kuningriigile.
         
         
            Brüssel, 30. juuni 2021.
            
               
                  Komisjoni nimel
               
               
                  komisjoni liige
               
               Adina-Ioana VĂLEAN
            
         
         
            (1)  ELT L 60, 22.2.2021, lk 1.
         
            (2)  Euroopa Parlamendi ja nõukogu 15. juuli 2003. aasta direktiiv 2003/59/EÜ reisijate- või kaubaveol kasutatavate teatavate maanteesõidukite juhtide alus- ja jätkuõppe kohta ning nõukogu määruse (EMÜ) nr 3820/85 ja nõukogu direktiivi 91/439/EMÜ muutmise ja nõukogu direktiivi 76/914/EMÜ kehtetuks tunnistamise kohta (ELT L 226, 10.9.2003, lk 4).